黄庭坚
录梦篇 其一
春风乱思兮吹管弦，春日醉人兮昏欲眠。却万物而观性兮，如处幽篁之不见天。试纵神而不御兮，如有顺心之洒然。委蜩甲而去化，乘白云而上仙。因天倪而造适，观众妙之玄玄。风门阊阖而进予，帝示予以化物之甄。予撼玄关而去牡，帝宴笑以忘言。吾见万灵朝明庭兮，冠佩如云烟。名声毁誉之观兮，差无以异乎人间。息心于慕膻之蚁，会理于止水之渊。与我游物之初兮，曰是可以解而县。不知其所以得兮，而冷然似有所存。归占梦灵兮，盖天振吾过。矫心以循理兮，殆其沃水而胜火。故喜曲辕之栎以得祥，惊主人之雁以近祸。离水火而天兮，乃得使实自我。荡然肆志兮，又乌知可乎不可。